L'Ajuntament de Sagunt i la Fundació Bankia signen un conveni per a promocionar l'FP
26 d’abril 2021

![Imagen 1](/media/gcunwh0b/82-w-cartel-horiz-ii-feria-fp-sagunto-mini.jpg)![Imagen 2](/media/c5khw4pi/c_jose-manuel-tarazona-compromis.jpg)

  

L'Ajuntament de Sagunt té entre els seus projectes fomentar, potenciar i donar suport a la Formació Professional i la plena inserció laboral i professional de les persones que viuen en el municipi. Per a donar resposta a estes demandes s'ha organitzat del dimarts 27 al dijous 29 d'abril la II Fira de la Formació Professional com un dels objectius establits en el Consell Sectorial de la Formació Professional de Sagunt.

  

La finalitat d'esta II Fira de la Formació Professional és orientar a l'alumnat escolaritzat en els centres educatius i a la ciutadania interessada cap al seu futur acadèmic i conéixer les opcions formatives existents en els cicles d'FP.

  

Per la seua part, fa ja set anys que Bankia va decidir fer una aposta per l'educació, amb el convenciment que a través d'ella es podria millorar la societat en la qual convivim, lluitar contra l'exclusió social i avançar en la reducció de les desigualtats socials.

  

Eixa aposta va nàixer pel seu compromís de millora amb l'avanç social i la seua convicció que l'educació és la palanca de canvi i el motor per a fer-ho possible.

  

Este projecte va nàixer amb un nom propi: Dualiza, i és la marca sota la qual canalitza totes les seues accions per a la difusió i el prestigi de l'FP.

  

Derivada de Dualiza, va sorgir la intenció i voluntat de la Fundació Bankia i de l'Ajuntament de Sagunt de formalitzar un conveni de col·laboració per a l'organització de la II Fira de la Formació Professional de Sagunt en format virtual.

  

El regidor d'Educació de l'Ajuntament de Sagunt, José Manuel Tarazona, ha declarat: **«Estem molt contents per la implicació i contribució de la Fundació Bankia (Dualiza) com a patrocinadora en la nostra Fira de la Formació Professional. La seua contribució ha sigut decisiva per a la viabilitat del projecte. Davant la situació complexa que estem vivint, les gestions efectuades entre el nostre departament d'Educació i la Fundació Bankia (Dualiza), permeten dur endavant esta aposta per la dinamització i potenciació de l'FP a la nostra comarca a través de la II Fira de la Formació Professional, que estarà a la nostra seu virtual, fonamentalment. Som una ciutat de sinergies i esforços. Sagunt és una Ciutat Educadora»**.

  

D'esta manera, el passat 9 d'abril la Junta de Govern, amb la posterior signatura de l'alcalde, va aprovar este conveni entre la Fundació Bankia (Dualiza) i l'Ajuntament de Sagunt amb l'objectiu de col·laborar en l'organització de la II Fira de la Formació Professional de Sagunt en format virtual.

  

L'aportació de la Fundació Bankia (Dualiza) per al desenvolupament de la II Fira de la Formació Professional de Sagunt s'estableix en una quantitat màxima de 7.000 euros.

  

L'Ajuntament de Sagunt es compromet, per la seua part, a l'organització de la II Fira de la Formació professional de Sagunt, en format virtual; a que el contingut de la Fira estiga dirigit a tota la població que vulga rebre informació sobre l'oferta formativa dins de la Formació Professional, especialment a l'alumnat matriculat en els centres educatius del Camp de Morvedre i comarques adjacents; a que, mitjançant la connexió a una plataforma virtual, la població (estudiants, famílies, etc.) puga accedir a les demostracions dels cicles formatius de diferents famílies professionals que s'imparteixen en els IES de Sagunt, i contactar amb el professorat que imparteix el cicle formatiu per a poder preguntar i aclarir dubtes, etc., motiu pel qual la plataforma romandrà accessible les 24 hores i la Fira tindrà una duració de tres dies.

  

Així mateix, es programaran tres ponències: la primera se celebrarà el primer dia i servirà com a acte de presentació, la segona es farà després de l'acte de lliurament de reconeixements per la participació en l'última edició dels premis _Fem FUTUR FP_, i la tercera en la jornada de clausura. L'Ajuntament s'encarregarà també de redactar un informe o valoració sobre el resultat de l'objecte del conveni.

  

Cal esmentar que la Fundació Bankia (Dualiza), té entre les seues finalitats el foment, promoció i difusió de la Formació Professional, així com el foment de la cooperació, especialment en els àmbits educatiu i cultural, col·laborant en la implantació de la Formació Professional i la Formació Professional Dual, en coordinació amb les administracions públiques.

  

![Imagen sin texto alternativo.](/media/w4wkt4mp/82-w-cartel-ii-feria-fp-sagunto-c.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-i-la-fundacio-bankia-signen-un-conveni-per-a-promocionar-l-fp/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-i-la-fundacio-bankia-signen-un-conveni-per-a-promocionar-l-fp/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-i-la-fundacio-bankia-signen-un-conveni-per-a-promocionar-l-fp/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-i-la-fundacio-bankia-signen-un-conveni-per-a-promocionar-l-fp/)